灞東晚晴簡同行薛棄朱訓
作者：劉長卿
朝代：唐

paragraphs: 客心豁初霽，霽色暝玄灞。
西向看夕陽，曈曈映桑柘。
二賢誠逸足，千里陪征駕。
古樹枳道傍，人煙杜陵下。
伊余在羈束，且復隨造化。
好道當有心，營生苦無暇。
高賢幸茲偶，英達窮王霸。
迢遰客王程，裴回主人夜。
一薫知異質，片玉誰齊價。
同結丘中緣，塵埃自茲謝。